KIRJALLINEN KYSYMYS P-0009/00

esittäjä(t): Sérgio Marques (PPE-DE) komissiolle

(13. tammikuuta 2000)

Aihe: Venezuelan katastrofi

Pitkään jatkuneet ennennäkemättömän voimakkaat sateet aiheuttivat Venezuelassa joulun alla tulvia, joiden aikaansaamat tuhot ovat osoittautuneet viime vuosien kenties pahimmaksi luonnonkatastrofiksi. Yli 30 000 ihmisen pelätään saaneen surmansa. Sadat tuhannet ovat menettäneet kotinsa. Kokonaiset kaupungit jäivät mudan alle ja muuttuivat hautausmaiksi. Infrastruktuuri (viemärijärjestelmä, juomavesi, liikenneyhteydet, terveydenhuolto ja kouluverkosto) tuhoutui lähes täydellisesti ja taloudellinen toiminta lamaantui.

Tämän valtavan murhenäytelmän vuoksi Euroopan täytyy osoittaa avokätisesti ja viipymättä solidaarisuuttaan Venezuelalle, joka on vastaanottanut satoja tuhansia eurooppalaisia siirtolaisia (portugalilaisia, espanjalaisia ja italialaisia), jotka myös ovat kärsineet katastrofista.

Tähän mennessä ilmoitettu 3,2 miljoonan euron avustus, joka kanavoidaan Espanjan, Ranskan ja Saksan Punaisen Ristin kautta, on selvästi riittämätön ja sitä voidaan pitää vain humanitaarisena ensiapuna.

Pyydän tämän vuoksi komissiota lisäämään Euroopan apua Venezuelalle ja vastaamaan seuraaviin kysymyksiin:

1. Mihin toimiin komissio aikoo ryhtyä vastatakseen katastrofin aiheuttamiin lukemattomiin tarpeisiin mm. lääketieteellisen ja psykiatrisen hoidon, vesihuollon ja viemäröinnin, asuntojen ja infrastruktuurin jälleenrakentamisen, elintarvikehuollon ja taloudellisen toiminnan käynnistämisen aloilla?

2. Kuinka paljon rahaa suunniteltujen toimien toteuttamiselle on varattu ja koska siitä ilmoitetaan?

3. Mikä on Euroopan yhteisön humanitaarisen avun toimiston (ECHO) paikan päällä käyneiden työntekijöiden arvio tilanteesta?

4. Miksi Portugalin Punaista Ristiä ei ole otettu mukaan kanavoimaan apua ja aiotaanko sen yhteistyötä pyytää jatkossa?

5. Aikooko komissio laatia pitkän ja keskipitkän aikavälin toimintaohjelman tuhoalueiden jälleenrakentamiseksi (eräiden katastrofialueiden jälleenrakentaminen kestää n. 10 vuotta) samalla tavalla kuin Mitch-pyörremyrskyn tuhoista kärsineissä Keski-Amerikan maissa?

Christopher Pattenin komission puolesta antama vastaus

(2. helmikuuta 2000)

Yhteisö aikoo täyttää asemansa edellyttämät velvollisuudet, kuten se on tehnyt Latinalaista Amerikkaa viime aikoina ravistelleiden muiden luonnonkatastrofien osalta.

Komissio antoi välittömästi hätäapua, jonka määrä tällä hetkellä on 3,6 miljoonaa euroa, humanitaarisen toimistonsa (ECHO) välityksellä ja aikoo jatkaa tuen antamista myöntämällä lisäksi kaksi miljoonaa euroa humanitaarista apua juomaveden saatavuuden turvaamiseksi, epidemiologisiin seurantatoimiin ja lasten psykologiseen tukeen. Sen jälkeen, kun Venezuelan hallituksen jälleenrakennussuunnitelmat ovat selvillä, aiotaan suorittaa lyhyellä aikavälillä jälleenrakennustöitä, jotta katastrofista kärsiville taattaisiin omavaraisuuden vähimmäistaso.

ECHOn yhteyshenkilön mukaan alkukaaoksen jälkeen eri tahot (Venezuelan hallitus, yksityinen sektori ja kansainvälinen yhteisö) ovat alkaneet yhteensovittaa toimintaansa. Kansainvälistä apua tarvitaan kuitenkin edelleen erityisesti vesihuollon ja viemäröinnin, epidemiologisen seurannan ja logistiikan alalla. Kunnostuksen ja jälleenrakennuksen tarve on valtava, mutta sen laajuutta ei ole vielä arvioitu.

Asiantuntijavaltuuskunnan matkaa valmistellaan arvioinnin tekemiseksi ja erityistarpeiden kartoittamiseksi. Tässä vaiheessa ei ole mahdollista antaa täsmällisiä tietoja toimiin suunnitelluista määrärahoista, sillä tämä riippuu erittäin paljon asiantuntijavaltuuskunnan tekemistä päätelmistä ja jälleenrakennustaakan jakamisesta muiden avunantajien kanssa.

Niin kauan kuin tarpeista ei ole tarkkaa arviota, olisi ennenaikaista esitellä yksityiskohtia komission tuesta Venezuelan jälleenrakentamiselle. Yhteyksiä muihin avunantajiin on lisättävä, jotta kansainvälinen yhteisö voi yhteensovittaa toimensa ja määritellä selkeästi toimien ensisijaiset tavoitteet.

Portugalin Punainen Risti ei ole pyytänyt yhteisöltä rahoitusta. Komissio on ymmärtänyt, ettei tämä humanitaarinen järjestö toimi tällä hetkellä Venezuelassa.